Hoolekogu koosoleku protokoll nr 1 2019/2020 õppeaastal

Hoolekogu koosolek  30.01.2020 kell 18.00 –  20.00 Kuusalu keskkoolis

Osalesid: Indrek Link (lapsevanemate esindaja), Kaisa Kajo (lapsevanemate esindaja), Kerli Palu (lapsevanemate esindaja), Viljar Moorits (lapsevanemate esindaja), Vello Sats (direktor), Aili Kontus (õppealajuhataja), Margit Vunk (õpetajate esindaja), Anu Kirsman (vallavalitsuse esindaja), Elge Lätt (peakokk), Margus Soom (Kuusalu valla volikogu esimees)
Külalised: Galina, Kristo Palu, Enn Kirsman, Sulev Valdma
Puudusid: Ingrit Keerma (õpetajate esindaja), Rasmus Merivoo (lapsevanemate esindaja), õpilaste esindaja

Koosoleku päevakord

1. Kooli algklasside uue osa planeerimise hetkeseis ja probleemid
2. Kooli 2020.a eelarve tutvustamine
3. Pikapäeva oode
4. Koolivorm
5. Kohapeal tõstatatud teemad


1.Kooli algklasside uue osa planeerimise hetkeseis ja probleemid
Indrek Link: Esimeses eskiisprojektis oli palju puudusi. Üritame saada täna ülevaate, kas need on lahendatud ja kas on mingeid probleeme õhud. Vallavanema eestvedamisel loodud töögrupp kohtus esmaspäeval, kus muudatusi tutvustati töögrupi liikmetele. Margus Soom: Soovisin, et täna oleks lisaks minule ka volikogu kõik poliitilised ringkonnad esindatud. Seetõttu on täna siia mõned volikogu liikmed külalistena kutsutud. Vello Sats: Eskiisprojekt on valmis. Esialgses projektis oli mitmeid puudusi. Töö käigus tuli juurde mitmeid kooli soove, mida me algul ei näinud. Tänaseks on kõik meie soovid arvesse võetud. Arhitektuuribürooga suhtlemine on olnud väga meeldiv. Kõik muudatused, mis on töö käigus tekkinud, on kooli õpetajatega ja teiste töötajatega läbi räägitud. On olnud palju kohtumisi. Tänase tulemusega on kool väga rahul. Järgmine etapp on projekteerimise ja ehitamise hange. Samast büroost on kokkulepe sisearhitektiga, ta on tutvustanud sisekujundust. 05.02.2020.a on kohtumine õpetajatega sisearhitektuuri kontseptsiooni osas. Kerli Palu: Garderoob, söökla töötajate puhkeruum ja õpilaskodu olid eelmisel korral probleemiks. Vello Sats: Õpilaskodu on siiani probleemiks. Praeguse eskiisprojekti esimeses etapis seda ei ole. Ootame poliitilist otsust, mis saab edasi õpilaskoduga. Põhikooli ja gümnaasiumiosa garderoob, mida algses eskiisprojektis ei olnud, tuleb nüüd keldrikorrusele, samuti tulevad keldrikorrusele söökla abiruumid – riietus- ja pesemisruumid. Kõik esialgselt puudu olnud ruumid on nüüd olemas. Nii esimesel kui teisel korrusel on kaks klassi, mida saab ühendada üheks suureks klassiks. Söögisaal on suurem kui praegu, toidu võtmiseks on marmiit. Söögisaalis saab lauad kokku panna ja ruumi kasutada huvitegevuseks vm ürituseks. Söökla juures on ka väliterrass, kus saab teha õuesõpet. Teisel korrusel on neli väikeklassi, rahunemistuba, õpiabituba, teraapiaruum, eripedagoog, logopeed, muusikaklass, mille taga eraldi pillimängimise ruum. Söögisaali viiva trepi kõrval on ronimisala. Meile on oluline ka materjalide osas, et need oleksid koolile sobivad, et need ei haiseks. Arhitektidega on ka selles osas olnud väga hea koostöö. Kerli Palu: Kas keldrikorrust esmases eskiisprojektis ei olnud? Vello Sats: Keldrikorrus tuli juurde. Koolimaja pind sellega suureneb. Kerli Palu: Kas ehituse maksumus läheb ka sellega suuremaks? Vello Sats: Seda ei oska mina praegu öelda. Kui on projekteerimiskonkurss lõppenud, saab täpsetest summadest rääkida. Sisekujunduses on kasutatud erinevaid ronimisalasid. Planeeritud on hajusvalgustus ja müra summutavad paneelid. Kerli Palu: Kas praegusest algklasside osast on ka juttu olnud? Vello Sats: Mulle on öeldud, et teise etapiga võiks alustada 2024.a, kui kõik läheb plaanipäraselt. Teine etapp on algklasside osa laiendamine ja samuti gümnaasiumiosa saaks sellega pinda juurde. Garderoob tuleb avatuna. Rekreatsioonialale on planeeritud ronimisalad ja vetruv põrandakate, mis pehmendab kukkumist. Koridorides on nišid, kus saab rahulikult istuda. Klassiruumides on igal õpilasel oma boks, kuhu ta saab oma asjad panna. 1.septembriks 2020.a peame olema valmis, kuidas õppetööd korraldada, kui algab õpilaskodu tiiva lammutamine. Enn Kirsman: Kõige varem saab valmis 2021.a sügis, kõige hiljem 2022.a sügis.
Vello Sats: Kui me peame osad klassid ajutiselt koolimajast välja viima, siis on selgunud, et lasteaedade juurde me ei saa minna, sest lasteaedades on kõik ruumid kasutusel. Rahvamajas ja kunstidekoolis on võimalik ruumi leida. Margus Soom: Mul on ülimalt hea meel, et kõik senised probleemid eskiisprojektiga on lahenduse leidnud. Koalitsioonilepingus on kirjas, et Kuusalu keskkooli ruumipuuduse probleem tuleb ära lahendada. Esmakordselt nelja arhitektuurilahendit nähes oli praegune välja valitud projekt minu jaoks kõige vähem probleeme lahendav. Lähteülesandes oli limiidiks 2,5 milj eurot. Kool tõi siis oma soovid ja vajadused välja ning lisaruumide vajadus oli 10-12 ruumi. Kui palju ruume tuleb juurdeehitusega juurde? Vello Sats: Me peaksime vaatama ka kogu projekti, mitte ainult esimest etappi. Margus Soom: Kui palju tuleb õpperuume juurde esimeses etapis? Vello Sats: Õpilaskodu tiivas on praegu 8 klassi. Kui selle asemele tuleb uus hooneosa, tuleb sinna 12 klassi, lisaks väikeklassid. Indrek Link: Kui peale esimest etappi konteinerid ära lähevad, peaks senine ruumiprobleem lahenema. Vello Sats: Juttu on ka olnud, kuidas 60 aastat vana algklasside hooneosaga edasi minna. Margus Soom: Ma saan aru, et esimene etapp lahendab ruumipuuduse. Järgmised etapid on planeeritud kaugemas tulevikus. Vastavalt sellele on koostatud ka valla eelarvestrateegia. Mis saab õpilaskodust? Indrek Link: Volikogu ja vallavalitsus peaksid selles osas seisukoha võtma. Margus Soom: Õpilaskodu kaotamisest ei ole kunagi kuskil räägitud. Üheski valla arengut puudutavas dokumendis ei ole õpilaskodu kaotamisest juttu. Vello Sats: Mina ootan õpilaskodu kohta poliitilist otsust Indrek Link: Õpilaskodu on eskiisprojektis planeeritud eraldi. Vello Sats: Meie tahaksime õpilaskodu ja õpilaskodusse ka paari väikest korterit õpetajate jaoks. Anu Kirsman: Võiksin tutvustada vajadusel õpilaskodu toimimist. Margus Soom: Kas kooli arengukavas on kuskil sees õpilaskodu kaotamine? Vello Sats: Arengukavas seda ei ole. Arengukava on küll uuendamisel praegu. Margus Soom: Mida sa teed õpilaskodu lastega, kui algab lammutamine? Indrek Link: 01.09.2020.a ei pruugi veel ehitus alata. Enn Kirsman: Võib juhtuda, et järgmisel õppeaastal toimib kool veel täpselt samamoodi. Õppeaasta lõpuks on see igal juhul selge. Anu Kirsman: Riiklikke kohti on õpilaskodus 13, praegu elab õpilaskodus 17 last. Vello Sats: Oleme ainus õpilaskoduga kool Harjumaal, meil ei ole ainult oma valla lapsed.
Viljar Moorits: Kas õpilaskodu kaotamine tuli üllatusena? Margus Soom: Jah, tuli. Võitnud eskiisprojekt oli minu arvates kõige kehvem, kuna see kaotas õpilaskodu. Teistega oleksime tunduvalt rohkem õpperuume juurde saanud. Kristo Palu: Kas eskiisprojektid on ka avalikult näha, sh pindala ja maksumuse prognoos? Vello Sats: Eelarvestus on tehtud. Margus Soom: Kas on teada, kui palju projekteerija on planeerinud ehitusmaksumuseks? Me andsime  lähteülesandeks 2,5 milj, minuni on jõudnud kuuldused, et see summa läheb kuni 4 milj. Sellega me saame juurde ainult 3-4 õppeklassi. Kristo Palu: Volikogu liikmeteni peaksid jõudma ka eskiisprojekti joonised ja maksumuse arvestused. Vello Sats: Ma olen ka mõelnud, et vald võiks osta või rentida mõned korterid õpilaskoduks. Kristo Palu: Volikogu peab siis vallavalitsusele andma loa hanke korraldamiseks. Meil on täna laenuotsus olemas 3,5 milj võtmiseks kolme objekti kohta. Mis on plaan B, kui hankes selgub planeeritust oluliselt suurem summa. Vello Sats: Uue hoone põrandapind on 2608 m2. Kristo Palu: Praeguste uute koolimajade puhul on olnud hind umbes 2000 eurot m2. 2600 m2 uue pinna puhul tuleb see maksumus seni arvestatust suurem. Indrek Link: Üks punkt meie pöördumisest oli, et peaks ära ootama hanke tulemuse ja siis otsustama laenu summa. Sulev Valdmaa: Praegu on pooleli valla hariduse arengukava koostamine. Õpilaskodu kaotamine on jäänud täiesti kahe silma vahele. 

2.Pikapäeva oode
Indrek Link: Alates 01.01.2020.a on tõusnud oote hind. Kas ka sisu osas on muutus? Elge Lätt: Sisu on muutunud ja oode on toekam. Kaloraaž on täidetud. Enamjaolt on soe toit. Kerli Palu: Ma saan aru, et kool on Galina abi kasutanud. Aitäh Galinale. Kas 1 euroga saab nüüd hakkama? Elge Lätt: Saab hakkama. Teeme mõnel päeval odavamaid pudrupäevi. Indrek Link: Paar aastat tagasi oli probleem, et ei jõua toekamat oodet teha, kuna on ka õpilaskodu toitlustamine. Samuti oli probleem, et tööpäev läheb liiga pikaks. Elge Lätt: Jõuame küll. Pidi veidi ümber mängima. Hommikuti näiteks on pudru asemel võileivad. Teeme seda, mida on võimalik praegu teha. Tööpäevad lähevad küll pikemaks, kuid hoiame selle tasakaalus koolivaheaegadega. Indrek Link: Kas on olnud arutlusel, et oodet võiksid süüa ka vanemad lapsed, kes pikapäevarühmas ei ole? Elge Lätt: Ruumiga tekib ilmselt probleem. Anu Kirsman: Seda võiks uurida, kui paljud vanemad lapsed tahaksid oodet süüa. Elge Lätt: Täna oli selle kuu kõige väiksem arv lapsi pikapäevaoodet söömas, 18 lauda, 8 last on lauas, eile oli 24 lauda. Kerli Palu: Kas peale väiksemate pikapäevasööki võiksid vanemad lapsed süüa? Elge Lätt: See ei ole mõeldav. Peale pikapäevasööki tuleb kohe õpilaskodu sööma. 

3. Kooli 2020.a eelarve
Vello Sats: Suurusjärk on sarnane eelmise aastaga, veidi on vähenenud. Oleme veidi suutnud kulusid kokku hoida. Eelarvesse on sisse pandud kooli renoveerimiseks 2 milj. Õpilaskodu eelarve on eraldi, so 103 000 eurot. Õpilaskodu on kasutatud erinevate laagrite majutamiseks. Sellest tulnud tulu on saanud kool endale. Kui õpilaskodu ära kaob, võiks kaugemalt tulijatele gümnaasiumiõpilastele olla näiteks korter. Otsus õpilaskodu kohta peab tulema poliitiline. Meil on sellest õppeaastast vanemmadruse kutseõpe gümnaasiumi valikainena. Selle lõpetaja võib minna laevameeskonda tööle ja saada näiteks tüürimeheks.

4.Koolivorm
Vello Sats: Oleme uurinud turgu ja teinud koostööd teise firmaga – OÜ Sviiter. Tulevad lühikeste varrukatega polosärk (kollane, helesinine ja tumesinine) ja vest. 1.-4. klass peaksid kandma vähemalt ühte elementi. Kõik tooted on kooli logoga. OÜ Sviiter loob veebipoe. Ettetellimine toimub kevadel, augustis müüakse koolimajas, veebipoes saab kogu aeg osta. Veebipoes on ka universaalsed tooted, näiteks mustad püksid ja seelikud, valged pluusid, sinised pluusid, pikkade varrukatega pluusid, aksessuaarid. Meil on olnud väga meeldiv koostöö ja asjaajamine. Indrek Link: Koolis võiksid olla proovimiseks igast suurusnumbrist riideesemed, et ei tekiks olukorda, et tellitakse endale vale number. Viljar Moorits: ettetellimine kevadel ei toimi, lapsed kasvavad suvega palju.

